KOMISIJOS REGLAMENTAS (EB) Nr. 37/2005
2005 m. sausio 12 d.
dėl temperatūros kontroliavimo transporto priemonėse, sandėliuose ir saugyklose, skirtose greitai užšaldytiems žmonėms vartoti skirtiems maisto produktams laikyti
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1988 m. gruodžio 21 d. Tarybos direktyvą 89/108/EEB dėl valstybių narių įstatymų, reglamentuojančių greitai užšaldytus žmonėms vartoti skirtus maisto produktus, suderinimo (1), ypač į jos 11 straipsnį,
kadangi:
(1)
1992 m. sausio 13 d. Komisijos direktyva 92/1/EEB dėl temperatūros kontroliavimo transporto priemonėse, sandėliuose ir saugyklose, skirtose greitai užšaldytiems žmonėms vartoti skirtiems maisto produktams laikyti (2), nustato reikalavimus, siekiant užtikrinti, kad būtų visiškai palaikoma temperatūra, reikalaujama Direktyva 89/108/EEB.
(2)
Kai Komisijos direktyva 92/1/EEB buvo priimta, nebuvo nustatytas Europos standartas dėl temperatūros matavimo prietaisų transporto priemonėse, sandėliuose ir saugyklose, skirtose greitai užšaldytiems maisto produktams laikyti.
(3)
1999 ir 2001 metais Europos Standartizacijos komitetas nustatė oro temperatūros registravimo prietaisų ir termometrų standartus. Šių vienodų standartų taikymas užtikrintų, kad prietaisai maisto produktų temperatūrai matuoti atitinka suderintą techninių reikalavimų rinkinį.
(4)
Siekiant supaprastinti operatorių atliekamus šiuos matavimus, reikėtų leisti pereinamuoju laikotarpiu naudoti matavimo prietaisus, laikantis galiojančių teisės aktų iki šio reglamento priėmimo.
(5)
Komisijos direktyva 92/1/EEB numato leidžiančią nukrypti nuostatą dėl greitai užšaldytų maisto produktų gabenimo geležinkeliu. Ši leidžianti nukrypti nuostata nebėra pagrįsta, todėl po pereinamojo laikotarpio jos taikymas turėtų būti baigtas.
(6)
Reikalavimas taikyti temperatūros registravimo reikalavimus mažmeninėje prekyboje naudojamiems mažiems prietaisams būtų per didelis reguliavimas, todėl reikėtų išlaikyti esamas leidžiančias nukrypti nuostatas dėl mažmeninei prekybai skirtų šaldymo vitrinų ir šaldymo kamerų atsargoms laikyti mažmeninės prekybos parduotuvėse.
(7)
Rekomenduojama užtikrinti matavimo prietaisų naujų standartų ir techninių taisyklių, pirmiau nurodytų Direktyvoje 92/1/EEB, tiesioginį taikymą. Bendrijos teisės aktų pastovumo ir vienodumo dėlei reikia panaikinti Direktyvą 92/1/EEB ir pakeisti ją šiuo reglamentu.
(8)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Dalykas ir taikymo sritis
Šis reglamentas reglamentuoja temperatūros stebėseną transporto priemonėse, sandėliuose ir saugyklose, skirtose greitai užšaldytiems maisto produktams laikyti.
2 straipsnis
Temperatūros kontroliavimas ir registravimas
1. Transporto priemonėse, sandėliuose ir saugyklose greitai užšaldytiems maisto produktams laikyti įrengiami tinkami registravimo prietaisai, skirti dažnai ir reguliariai kontroliuoti oro temperatūrą, kurioje laikomi greitai užšaldyti maisto produktai.
2. Nuo 2006 m. sausio 1 d. visi temperatūros kontrolės prietaisai, kaip numatyta 1 straipsnyje, turi atitikti EN 12830, EN 13485 ir EN 13486 standartus. Maisto tvarkytojai saugo visus atitinkamus dokumentus, patvirtinančius, kad pirmiau nurodyti prietaisai atitinka reikiamą EN standartą.
Tačiau matavimo prietaisus, įrengtus iki 2005 m. gruodžio 31 d., laikantis iki šio reglamento priėmimo galiojusių teisės aktų, galima toliau naudoti iki 2009 m. gruodžio 31 d.
3. Maisto tvarkytojas nurodo temperatūros registravimo duomenų datą ir juos saugo mažiausiai vienerius metus arba ilgesnį laikotarpį, atsižvelgdamas į greitai užšaldytus maisto produktus ir jų galiojimo laiką.
3 straipsnis
Nuo 2 straipsnio leidžiančios nukrypti nuostatos
1. Nukrypstant nuo 2 straipsnio, oro temperatūra laikymo mažmeninei prekybai skirtose šaldymo vitrinose ir platinimo vietoje metu matuojama tik bent vienu, aiškiai matomu termometru.
Atvirų mažmeninės prekybos šaldymo vitrinų atveju:
a)
didžiausio vitrinos užpildymo linija turi būti aiškiai pažymėta;
b)
termometras įtvirtinamas ties tuo ženklu.
2. Kompetentinga valdžios institucija gali leisti nukrypti nuo 2 straipsnyje nustatyto reikalavimo mažesnio nei 10 kubinių metrų talpos šaldymo įrenginių, kuriose laikomos produktų atsargos mažmeninės prekybos parduotuvėse, atveju, kad būtų sudaryta galimybė matuoti oro temperatūrą aiškiai matomu termometru.
4 straipsnis
Panaikinimas
Komisijos direktyva 92/1/EEB panaikinama.
5 straipsnis
Įsigaliojimas ir taikymas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Tačiau geležinkelio transportui jis taikomas nuo 2006 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. sausio 12 d.